Nico Nel gou weer in hof oor 'diefstal, bedrog' | Netwerk24
Deur Verslagspan 08 Julie 2019 22:02
Nico Nel, grapmaker bekend vir sy stories op die TV-program Maak 'n las, sal weer op 6 Augustus in die landdroshof in Worcester op aanklagte van diefstal en bedrog verskyn.
Die polisie op Worcester het die saak ondersoek en die landdroshof op Worcester het Maandag bevestig hy het Woensdag 26 Junie verskyn.
Nico Nel.Foto: Argief
Lt.kol. Andrè Traut, polisiewoordvoerder, is genader vir besonderhede oor die ondersoek, maar het gesê dit is nie onmiddellik beskikbaar nie. Kapt. Philani Nkwalase, woordvoerder van die Valke, het gesê hulle was nie betrokke by die ondersoek nie.
Netwerk24 het vroeër berig Old Mutual het in 2016 klagtes ontvang en 'n ondersoek begin. Hulle het toe gesê die ondersoek het bevind Nel het sowat R1,4 miljoen van sy suster, Klaradyn Augustyn van Worcester, se geld "wanaangewend".
Old Mutual het dit by die Pinelands-polisiekantoor aangemeld.
Nel en sy suster het daarna 'n vertroulike vergoedingsooreenkoms gesluit en Nel se saak is onder die aandag van die polisie en die Raad op Finansiële Dienste gebring.
Jaco van der Merwe, hoof van Old Mutual se afdeling van persoonlike finansiële raadgewing, het verlede jaar aan Netwerk24 gesê hulle het die saak as afgehandel beskou.
Nel het van 2012 tot Oktober 2015 as 'n finansiële raadgewer vir Old Mutual gewerk.
Huisgenoot berig hofstukke dui aan 'n bedrag van R1,86 miljoen is tussen September 2012 en Februarie 2015 uit Augustyn se rekening na 'n ander rekening oorgeplaas is.